Šikanovanie žiaka v škole môže začať aj reakciami učiteľa
Šikanovanie žiaka v škole môže začať aj reakciami učiteľa, ktorý si ich nemusí byť vedomý. Nedôstojné oslovovanie, poznámky k výzoru či komentáre k školskému výkonu dokážu spustiť ďalšie zosmiešňovanie od spolužiakov. Uviedla to psychologička Výskumného ústavu detskej psychológie a patopsychológie Eva Smiková.
11:35
"Pedagóg má byť vzdelaný aj v týchto výchovných oblastiach a v dnešnej dobe, kedy sa šikanovaniu venuje dostatočne veľký priestor, by mal práve on zachytiť prvé signály v triede, na škole, má mať v rukách sociálnu dynamiku triedy, vedieť ju využívať v prospech žiakov," zdôraznila psychologička.
Ako priblížila, učitelia by si mali všímať prejavy a správanie žiakov kontinuálne, aby zachytili už prvé signály. V súčasnosti podľa nej na viacerých školách pracujú podporné tímy či odborní zamestnanci, ktorých náplňou práce je aj práca s triedou.
Podotkla, že pedagógom môžu významnou mierou pomôcť s prevenciou šikanovania či agresívnym správaním detí. Postup, ako pracovať a predchádzať šikanovaniu, je pre školy a školské zariadenia zakotvený v smernici k prevencii a riešeniu šikanovania detí a žiakov v školách a školských zariadeniach, avizovala Smiková.
"Prevencia má byť súčasťou výchovno-vzdelávacieho procesu, vrátane pozitívneho vplyvu osobnosti pedagogického zamestnanca a odborného zamestnanca," dodala.
Ďakujeme našim čitateľom za komentáre a príspevky, ktoré nám poslali. Ak máte aj vy na daný problém svoj názor, pošlite nám vaše názory na náš email.